Rytmy a algoritmy mapujú línie ženských autoriek
Bratislava, 10.  3. 2025

V piatok 14. marca sa v Galérii Českého centra v Českom dome na Prepoštskej 6 otvorí nová výstava nazvaná Rytmy a algoritmy. Predstaví výber prác vyšehradských ženských autoriek, ktoré vo svojej tvorbe akcentujú línie.

Výstavná kolekcia v kurátorskom výbere Štěpánky Bieleszovej sa zameriava na tvorbu piatich významných českých autoriek – Dagmar Havlíčkovej, Inge Koskovej, Miriam Macků, Eleonory Pražákovej a Mileny Valuškovej – v kontexte stredoeurópskej umeleckej scény. Tá je tu zastúpená autorkami zo Slovenska, Klárou Bočkayovou a Kvetoslavou Fulierovou, ako aj umelkyňami z Maďarska –   Katalin Nádor – a Poľska, ktoré reprezentuje dielo už zosnulej Emilie Bohdziewicz-Winiarskej z Krakova. Kurátorka k projektu prizvala aj začínajúcu českú autorku Johanu Pulgretovú, ktorá sa venuje najmä priestorovým inštaláciám.
„Výstavu stredoeurópskych umelkýň otvárame pri príležitosti Medzinárodného dňa žien, kedy akcentujeme úlohu žien v umení, ich prístupy a takisto vzájomnú konfrontáciu v kurátorskom výbere docentky Štěpánky Bielesovej, s ktorou sme organizovali už viaceré výstavy v Českom dome, “ popisuje prípravy výstavy Rytmy a algoritmy riaditeľka Českého centra Bratislava Monika Koblerová. 
[bookmark: _Hlk131074359][bookmark: _Hlk131074315]Kurátorka výstavy Štěpánka Bieleszová vysvetľuje, ako vníma prepojenia v prácach vybraných autoriek: „Dôležité je sledovanie inspiračných zdrojov a podnetov, ktoré ústia u každej autorky do celkom odlišného výrazu. Zdrojovými momentmi sú moderná vážna hudba, monotónnosť každodennej modlitby, sezónne sa opakujúce prírodné rytmy či pohyby alebo generované kódy vedúce k vytvoreniu nezameniteľných umeleckých diel, ktoré neverbálne, ale veľmi príjemným vizuálnym jazykom, oslovujú súčasného diváka a ponúkajú mu únik z každodennej reality.“
Výstava Rytmy a algoritmy sa zameriava na ukážky voľnej tvorby niekoľkých generácií autoriek zo strednej Európy, ktoré sa venujú práci s líniou. Zdanlivo jednoduchá, elementárna línia, čiara, škrabanec či dotyk hrotu ceruzky alebo pera sa v ich umeleckom podaní stávajú nástrojom, ktorý je schopný, podobne ako v geometrii, vytvárať samostatný a nezávislý priestor. Či už ho chápeme ako priestor obklopujúci pomyselný stred alebo naopak ako virtuálne či mentálne vymedzenie životného rámca so všetkými emocionálnymi strasťami. 
Projekt vznikol vďaka odbornej spolupráci niekoľkých inštitúcií – Muzeum umění Olomouc, Balatonfüred Modern Art Center, České centrum Bratislava, Galéria 19 –  a takisto vďaka podpore Jindřicha Štreita a Balázsa Szluku.
Výstava Rytmy a algoritmy v Galérii Českého centra na Prepoštskej 6 potrvá do 2. júna 2025 a bude otvorená od utorka do piatku od 10.00 do 17.00. Vstup je voľný.
Druhá samostatná časť tejto výstavy nazvaná Prostor tvořený liniemi sa paralelne koná v Galérii 19 na Lazaretskej 19 a je otvorená od pondelka do piatku od 14.00 do 19.00 h do 25. apríla 2025.

Partneri podujatia: Muzeum umění Olomouc, Balatonfüred Modern Art Center, České centrum Bratislava, Galéria 19.

